[{"text_idx": "#000000", "text": "Futbol egokituko topaketa hartuko du Debak"}, {"text_idx": "#000001", "text": "Gipuzkoa osoko 50 bat haur eta gaztetxok parte hartuko dute igandean (azaroak 20) Errotazarren egingo den entrenamendu saio berezian. 11:00etan hasiko dute lan saioa."}, {"text_idx": "#000002", "text": "Gipuzkoako Futbol Federazioaren ekimenez, futbol egokituko topaketa egingo dute igandean (azaroak 20) estreinakoz Deban. \u201cGipuzkoan hainbat lekutan egon izan gara. Hilabetero herri bat aukeratzen dugu, eta oraingoan Debaren txanda da\u201d, azaldu du Josu Zubia federazioko kirol arduradunak. Topaketa, zehazki, Gipuzkoako Futbol Federazioak aldundiarekin eta lurraldeko hainbat futbol talderekin, tartean Amaikak Bat, lankidetzan abiatutako futbol egokitu eta inklusiborako planaren barruan kokatzen da."}, {"text_idx": "#000005", "text": "Prestakuntza eta sentsibilizazio planaren helburua da futbolari buruzko \u201cbegirada irekiagoa eta solidarioagoa\u201d ahalbidetuko duten elkarbizitza balioak bultzatzea, eta, aldi berean, futbola sustatuz aniztasun funtzionala duten kolektiboei futbolean jarduteko aukera erraztea. Halako ekintzen garrantzia azpimarratu du Zubiak. \u201cKirolaz gain, beste gauza batzuk ere lantzen dira topaketa hauetan\u201d."}, {"text_idx": "#000006", "text": "Iragarri dutenez, Gipuzkoa osotik etorritako 9 eta 21 urte bitarteko 50 parte hartzaile inguru hartuko ditu Debako topaketak. \u201cBesteak beste, Errenteria, Donostia, On\u0303ati, Lezo, Arrasate, Irun, Zarautz, Bergara eta Ataungo jendea etorriko da. Alde batetik, aniztasun funtzionala daukaten haurrak egongo dira, 30 bat izango dira. Topaketa hauetan inklusibitatea ere lantzen saiatzen gara, eta Debako talde bat ere etorriko da beste 20 bat lagunekin\u201d."}, {"text_idx": "#000007", "text": "Hiru taldetan banatuta, entrenamendu saio antzerako bat osatuko dute igandean. \u201cTalde horiek bakoitzaren mailaren, gaitasunaren eta trebeziaren arabera antolatuko ditugu. Topaketa hauen helburua da haur guztiei futbolean aritzeko aukera ematea. Aniztasun funtzionala dutenek ez dute futbola praktikatzeko aukera askorik, eta topaketa hauei esker futbolean aritzeko aukera daukate hilabetero\u201d."}]